text: Започва поетапно пускане на парното в София
  https://www.24chasa.bg/regionalni/article/10268527 www.24chasa.bg
  09.10.2021 11:01 3952
  "Топлофикация София" ЕАД започва поетапното общо пускане на отоплението в столицата до края на седмицата.
  Според Наредба № Е-РД-04-1 от 12 март 2020 Г. за Топлоснабдяването на Министъра на енергетика, общото включване на отоплението в София може да започне след три последователни дни със средноденонощна температура по-ниска от +12°C и дългосрочна прогноза за трайно застудяване за следващите 7-10 дни. Данните на НИМХ показват, че изискванията ще бъдат изпълнени до края на настоящата седмица.
  Подаването на топлинна енергия ще започне от клиентите, захранвани от ТЕЦ "Изток", а след това и към всички битови и стопански клиенти, захранвани от останалите топлоцентрали.
  Веднага след приключването на неотложния ремонт на газопреносната мрежа от държавният системен оператор "Булгартрансгаз" ЕАД, "Топлофикация София" ще стартира подаването на топлинна енергия и към районите, обслужвани от ТЕЦ "София", ОЦ "Земляне" и ОЦ "Люлин".
  Преди пускането на отоплението е важно клиентите да приключат всички ремонти по вътрешните инсталации и да ги запълнят, ако са източени. Отоплението няма да бъде включено в сградите, в които вътрешната отоплителна инсталация не е запълнена.
  От "Топлофикация" напомнят на клиентите да отворят на максимална степен вентилите на радиаторите, за да се избегне допълнително обезвъздушаване на отоплителните тела. Важно е да се проверят и дисплеите на електронните уреди за дялово разпределение, монтирани върху радиаторите. В случай на нередност, клиентите трябва да се свържат със своя топлинен счетоводител.